《公无渡河歌》
清代·沈天宝

公无渡河，公竟渡河，渡河而死悲洪波。渡河尚不可，何况溟海悲浪山嵯峨。

黑云压天日无色，阴风惨淡百怪多。君何为而来此地，粤东行省老从事。

王事有程不敢稽，疾驱海滨意难迟。珠崖孤悬绝岛中，遥指百里舟航通。

怪云一缕起天末，舟人为语嘘长风。君诧狂言决长往，扬帆鼓柁驰空蒙。

中流飓母果为祟，狂飙拉杂翻艨艟。一时官吏相抱死，百二十口无遗踪，呜呼！

君非同姓屈原愿灭顶，又非求仙徐福来自沧瀛东，何为竟学披发狂痴之老叟，捐躯沉魄蛟龙宫。

君有田园吴越间，华堂窈窕临晴川。美酒清歌娱旦暮，曲房尽贮如花颜。

何为求荣自束缚，一家飘散如飞烟。庾岭岭头妇哭死，两子连殒浔阳船。

妾生两雏在襁褓，呱呱扶榇归荒阡。君不见长安大道平如砥，朝入金门暮朱邸。

一朝失足蹈危机，卵覆巢倾亦如此。吁嗟乎！宦海风波随处多，岂独人间公渡河。

作者简介：字竹西，江南吴江人。康熙己卯举人。